Νίκος Παπάζογλου

Ο Νίκος Παπάζογλου (Θεσσαλονίκη, 20 Μαρτίου 1948 - 17 Απριλίου 2011) ήταν Έλληνας τραγουδιστής, τραγουδοποιός, μουσικός και δισκογραφικός παραγωγός.

 Η ζωή του 
Γεννήθηκε στην Θεσσαλονίκη στις 20 Μαρτίου 1948. Οι γονείς του ήταν πρόσφυγες από την Νικομήδεια της Μικράς Ασίας οι οποίοι μετά την ελληνοτουρκική ανταλλαγή πληθυσμών του 1923 έμειναν για ένα έτος στην Μυτιλήνη, μετέβησαν σε στρατόπεδο προσφύγων στην Θεσσαλονίκη και εν συνεχεία εγκαταστάθηκαν στην Κορμίστα Σερρών, ενώ απέκτησαν τέσσερα παιδιά, εκ των οποίων ήταν ο μικρότερος. Πέρασε τα παιδικά του χρόνια στην οδό Επισκόπου Αμβροσίου 6 της Θεσσαλονίκης κοντά στην πλατεία Αντιγονιδών και μετέπειτα στην οδό Κασσάνδρου 112 στο κέντρο της Θεσσαλονίκης. Ο πατέρας του Κωνσταντίνος διατηρούσε κατάστημα επί των οδών Κασσάνδρου και Αγίας Σοφίας, κοντά στην πατρική τους οικία. 

Ξεκίνησε την καριέρα του τη δεκαετία του 1960 περνώντας από τους Olympians (αντικαθιστώντας τον Πασχάλη που θα πήγαινε να υπηρετήσει τη θητεία του)  και τους Zealot το 1972 στο Άαχεν της Δυτικής Γερμανίας. Το 1975 τραγουδούσε στη "Ρέμβη", μια κοσμική ταβέρνα της Θεσσαλονίκης, όπου είχε σχηματίσει ορχήστρα, κι ο Παπάζογλου τραγουδούσε μέχρι τις 12 τη νύχτα τραγούδια για χορό. Τα πρώτα του τραγούδια, τα Είναι αργά και Γαλάζια θάλασσα, τα τραγούδησε ο ΠασχάληςΝίκος Παπάζογλου: Απολύτως συναυλιακός, Δίφωνο, τεύχος 1, Οκτώβριος 1995. Αργότερα, και για πολλά χρόνια, ο Παπάζογλου συνεργάστηκε με τους Διονύση Σαββόπουλο, Μανώλη Ρασούλη και Νίκο Ξυδάκη. Έγινε ευρέως γνωστός με το δίσκο του Μανώλη Ρασούλη Η εκδίκηση της γυφτιάς. Από την παραγωγή αυτή του Σαββόπουλου, μαθαίνουμε ότι το παρατσούκλι του ήταν «push-pull», λόγω των τεχνικών του γνώσεων. Χαρακτηριστικό του Παπάζογλου ήταν το κόκκινο φουλάρι που φορούσε στο λαιμό σε όλες του τις εμφανίσεις.

Θεωρείται από τους μεγαλύτερους Έλληνες τραγουδιστές και τραγουδοποιούς. Στήριξε αρκετούς καλλιτέχνες και συγκροτήματα στα πρώτα τους βήματα μέσα από το στούντιό του, το Αγροτικόν, στην Κάτω Τούμπα Θεσσαλονίκης όπως ο Σωκράτης Μάλαμας, ο Θανάσης Παπακωνσταντίνου και οι Τρύπες. Ο Νίκος Παπάζογλου συμμετείχε σε πολλούς δίσκους που δημιουργήθηκαν σε αυτό το στούντιο, ως παραγωγός, ηχολήπτης, μηχανικός ήχου, ενορχηστρωτής και μουσικός.

Πέθανε από καρκίνο στις 17 Απριλίου 2011, λίγο καιρό μετά τον θάνατο του συνεργάτη του, Μανώλη Ρασούλη.

 Δισκογραφία 
 Έτος  Τίτλος  Αριθμός καταλόγου  Πληροφορίες 1977  Αχαρνής  Lyra 3304 LP - 083 CD  Ο Διονύσης Σαββόπουλος καταπιάστηκε με τον Αριστοφάνη μετά από παραγγελία του Θεάτρου Τέχνης αλλά τελικά ανέβασε παράσταση με δική του μετάφραση τον χειμώνα του 1976-1977 στην Πλάκα. Στον Αριστοφάνη που γύρισε από τα Θυμαράκια (όπως είναι ο παράλληλος τίτλος του δίσκου) έπαιζαν και τραγουδούσαν οι Σαββόπουλος, Σάκης Μπουλάς, Μελίνα Τανάγρη, Νίκος Ζιώγαλας, Ηλίας Λιούγκος, Μανώλης Ρασούλης και Νίκος Παπάζογλου. 1978  Η Εκδίκηση Της Γυφτιάς  Lyra 3308 LP-CD  Ο πρώτος δίσκος που ηχογραφήθηκε στο στούντιο του Νίκου Παπάζογλου, στη Θεσσαλονίκη. Η μουσική του Νίκου Ξυδάκη στα 11 από τα 13 τραγούδια, οι στίχοι του Μανώλη Ρασούλη στα 12, η ερμηνεία των Δημήτρη Κοντογιάννη, Σοφίας Διαμαντή και Νίκου Παπάζογλου (κυρίως) που έγραψε και μουσική στα Κυρ Διευθυντά Των Δίσκων και Κανείς Εδώ Δεν Τραγουδά. 1979  Τα Δήθεν  Lyra 3320 LP-CD  Πάλι το δίδυμο Μανώλη Ρασούλη και Νίκου Ξυδάκη και με τους ίδιους ερμηνευτές (Παπάζογλου, Κοντογιάννη, Διαμαντή). Ηχογραφημένος και αυτός στο studio Αγροτικόν της Θεσσαλονίκης του Νίκου Παπάζογλου. Μπουζούκι παίζει ο Χρήστος Νικολόπουλος. 1979  Η Ρεζέρβα  Lyra 3735/6 2LP - 080 CD  Διπλός δίσκος του Σαββόπουλου όπου ο Παπάζογλου τραγουδά δεύτερη φωνή σε 5 τραγούδια. Συμμετέχουν και οι Αφροδίτη Μάνου, Άλκηστις Πρωτοψάλτη, Ελένη Βιτάλη, Δημήτρης Κοντογιάννης και Μήτσα Ρούτη. 1981  Χειμερινοί Κολυμβητές  Ανεξάρτητη Παραγωγή CP912 LP  Ο πρώτος δίσκος τους με μουσική, στίχο και τραγούδι από τον Αργύρη Μπακιρτζή και ηχογραφημένος στο στούντιο Αγροτικόν. Από το 1991 κυκλοφορεί και σε CD (Lyra 072) εμπλουτισμένο με αποσπάσματα από συναυλίες τους. Τραγουδούν ακόμη ο Ισίδωρος Παπαδάμου, ο Μιχάλης Σιγανίδης, η Ουρανία Καργούδη και ο Νίκος Παπάζογλου στην Προσφυγιά και στις Ψείρες. 1984  Χαράτσι  Lyra 369 LP - 013 CD  Ο πρώτος προσωπικός δίσκος του. Περιέχει 9 δικά του τραγούδια και 2 γραμμένα από τη Βάσω Αλλαγιάννη και τον Μανώλη Ρασούλη. Το CD περιέχει και τον δεύτερο δίσκο του Μέσω Νεφών.  1984  Όλοι Δικοί Μας Είμαστε  Lyra 3371 LP - 120 CD  Σε μουσική του Χρήστου Νικολόπουλου και στίχους του Μανώλη Ρασούλη. Τραγουδούν οι Δημήτρης Κοντογιάννης, Γιάννης Κούτρας, Πασχάλης Τερζής, Νάντια Καραγιάννη, Ηλίας Μακρής και Νίκος Παπάζογλου. Το 1993 κυκλοφόρησε το CD που περιέχει και τον δίσκο του 1981 Οι Κυβερνήσεις Πέφτουνε Μα Η Αγάπη Μένει, της ίδιας δυάδας δημιουργών. 1985  Η Γλυκερία Στο Λυκαβητό  Lyra 3419 LP-CD  Ηχογράφηση συναυλίας της Γλυκερίας στον Λυκαβηττό με συμμετοχή, σε 2 τραγούδια, του Νίκου Παπάζογλου. 1986  Εν Αθήναις  Lyra 3426 LP  Μουσική και ένα τραγούδι με τον Παπάζογλου, του Νίκου Κυπουργού για παράσταση του Ελληνικού Χοροδράματος.   1986  Μέσω Νεφών  Lyra 3440 LP - 013 CD  Ο δεύτερος προσωπικός δίσκος του. Το CD περιέχει και τον πρώτο δίσκο του, Χαράτσι.  1986  Πότε Βούδας Πότε Κούδας  CBS 450291 LP-CD  Ο Μανώλης Ρασούλης στα λόγια και ο Πέτρος Βαγιόπουλος στη μουσική. Τραγουδούν, εκτός από τους δημιουργούς, και ο Νίκος Παπάζογλου (το ομώνυμο τραγούδι), Γλυκερία, Λεωνίδας Βελής και Χριστίνα Μαραγκόζη.  1987  Ζήτω Το Ελληνικό Τραγούδι  Minos 691/2 2LP-2CD  Διπλός δίσκος με 29 τραγούδια και 29 καλεσμένους από την τηλεοπτική σειρά της ΕΡΤ1. Ο Παπάζογλου τραγουδά την Παράβαση από τους Αχαρνής και συμμετέχει στο δημοτικό τραγούδι Ανέβηκα Στην Πιπεριά και στα Αποσπάσματα τραγουδιών του Μάνου Χατζιδάκι. 1988  Στο Σείριο Υπάρχουνε Παιδιά  Σείριος 88002/4 3LP-2CD  Την περίοδο 1987-1988 στην Πλάκα στην μπουάτ Σείριος, ο Μάνος Χατζιδάκις οργάνωσε παραστάσεις με πολλούς τραγουδιστές και συγκροτήματα. Σ' αυτή την κασετίνα χώρεσαν και 2 τραγούδια από τις εμφανίσεις του Νίκου Παπάζογλου. 1990  Σύνεργα  Lyra 4559 LP - 051 CD  Ο τρίτος προσωπικός δίσκος του. 1991  Παραμύθια  Lyra 4597 LP  Ο δεύτερος δίσκος του Σωκράτη Μάλαμα με συμμετοχή του Νίκου Παπάζογλου, της Όλγας Δεραϊνίτη και της Μελίνας Κανά. 1991  Στο Θέατρο Λυκαβηττού  Lyra 4608 LP-CD  Επιτόπιος ηχογράφηση στο Θέατρο Λυκαβηττού, Δευτέρα 30 Σεπτεμβρίου 1991. Ο τέταρτος προσωπικός δίσκος του. 1992  Σύγχρονο Τραγούδι / Μέρες Μουσικής  Lyra 4695/6 2LP-1CD  Από συναυλία στο θέατρο Παλλάς της οδού Βουκουρεστίου την άνοιξη του 1992. Εκτός από τον Παπάζογλου συμμετέχουν και οι Νίκος Πορτοκάλογλου, Νίκος Ξυδάκης, Μελίνα Τανάγρη και Ελένη Τσαλιγοπούλου. 1995  Όταν Κινδυνεύεις Παίξε Την Πουρούδα  Lyra 4798 LP-CD  Ο πέμπτος προσωπικός δίσκος του. Ερμηνεία και μουσική δική του. Στίχους έγραψαν ο ίδιος σε δύο τραγούδια, ο Τάκης Σιμώτας (3), ο Λάζαρος Ανδρέου (3) κ.ά. 2005  Μάισσα Σελήνη   2009  Ήμουν Κι Εγώ Εκεί  

 Αναγνώριση 
Σήμερα, το όνομά του φέρει πάρκο της Θεσσαλονίκης.

 Παραπομπές 

 Πηγές  

Εξωτερικοί σύνδεσμοι

Κατηγορία:Έλληνες τραγουδοποιοί
Κατηγορία:Έλληνες τραγουδιστές
Κατηγορία:Έλληνες μουσικοί
Κατηγορία:Επιβατιανοί
Κατηγορία:Μικρασιατικός Ελληνισμός